## Educació convoca places perquè funcionariat docent de carrera accedisca al cos de professors d’Ensenyament Secundari

*** En total es convoquen 133 places i per primera vegada es reserva una quantitat per a diversitat funcional
* El sistema selectiu constarà d’una prova i un concurs de mèrits**

La Conselleria d’Educació, Cultura, Universitats i Ocupació ha publicat este dijous en el DOGV l’orde per la qual es convoca el procediment selectiu d’accés a cos docent de subgrup superior per al cos de professors d’Ensenyament Secundari. D’esta manera, es poden presentar a este procediment els qui fa més de 6 anys que són personal funcionari docent en un altre cos classificat d’A2.

Es convoquen un total de 133 places, 120 per accés i 13 pel torn de reserva de discapacitat o diversitat funcional, i esta és la primera vegada que es realitza esta reserva en este procediment.

La distribució per especialitats és la següent: 4 places per a Filosofia, 12 per a Llengua Castellana i Literatura, 11 per a Geografia i Història, 13 per a Matemàtiques, 7 per a Física i Química, 8 per a Biologia i Geologia, 5 per a Dibuix, 3 per a Francés, 14 per a Anglés, 4 per a Música, 7 per a Educació Física, 9 per a Orientació Educativa, 8 Tecnologia, 4 Formació i Orientació Laboral, 7 per a Informàtica, 11 per a Llengua i Literatura Valenciana, 3 per a Economia i 3 per a Administració d’Empreses.

De conformitat amb el que es preveu en l’article 36 del Reglament d’ingrés, accessos i adquisició de noves especialitats, aprovat pel Reial decret 276/2007, de 23 de febrer, el sistema selectiu constarà d’una prova i un concurs de mèrits.

La prova consta de dos parts. La part A serà una exposició oral d’un tema de l’especialitat a la qual s’accedisca, triat per la persona aspirant d’entre huit triats a l’atzar pel tribunal dels corresponents al temari del cos i especialitat.

La part B consistirà en la realització d’un exercici de contingut pràctic propi de l’especialitat que permeta comprovar que les persones aspirants tenen una formació científica i un domini de les tècniques de treball necessàries per a impartir les matèries o mòduls pròpies de l’especialitat a la qual opten.

L’inici del procés, amb la realització de la part A de la prova de la fase d’oposició, tindrà lloc a partir del dia 1 de juny de 2025. A més, per primera vegada s’inclou en la convocatòria un annex amb els criteris d’avaluació.

Fecha: 28/11/2024